CELEX: 52020PC0303
Language: hr
Date: 2020-07-09
Title: Prijedlog PROVEDBENE ODLUKE VIJEĆA o izmjeni Provedbene odluke (EU) 2017/2408 kojom se Republici Latviji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 9.7.2020.
            COM(2020) 303 final
            2020/0138(NLE)
            Prijedlog
            PROVEDBENE ODLUKE VIJEĆA
            o izmjeni Provedbene odluke (EU) 2017/2408 kojom se Republici Latviji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                („Direktiva o PDV-u”) Vijeće, odlučujući jednoglasno na prijedlog Komisije, može odobriti bilo kojoj državi članici uvođenje posebnih mjera za odstupanje od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom evidentiranim pri Komisiji 17. travnja 2020. Latvija je zatražila odobrenje za nastavak primjene mjere odstupanja od članka 287. Direktive o PDV-u do 31. prosinca 2024., kojom bi porezne obveznike čiji godišnji promet ne prelazi 40 000 EUR oslobodila od plaćanja PDV-a.
            
            
               U skladu s člankom 395. stavkom 2. Direktive o PDV-u Komisija je dopisom od 19. svibnja 2020. obavijestila ostale države članice o zahtjevu Latvije. Komisija je dopisom od 20. svibnja 2020. obavijestila Latviju da ima sve informacije potrebne za razmatranje zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Glavom XII. poglavljem 1. Direktive o PDV-u državama članicama omogućuje se primjena posebnih programa za mala poduzeća, uključujući mogućnost izuzeća poreznih obveznika čiji godišnji promet ne prelazi određeni iznos. Tim se izuzećem podrazumijeva da porezni obveznik ne mora obračunati PDV za svoje isporuke, ali zbog toga ne može ni odbiti PDV od svoje kupovine.
               
               
                  U skladu s člankom 287. stavkom 10. Direktive o PDV-u Latvija može izuzeti od plaćanja PDV-a porezne obveznike čiji godišnji promet ne prelazi protuvrijednost 17 200 EUR u nacionalnoj valuti prema deviznom tečaju na dan njezina pristupanja. Provedbenom odlukom Vijeća 2010/584/EU
                     2
                   Latviji je odobren viši prag, tj. izuzeće od plaćanja PDV-a za porezne obveznike čiji godišnji promet ne prelazi 50 000 EUR. Ta je mjera produljena do 31. prosinca 2017. Provedbenom odlukom Vijeća 2014/796/EU
                     3
                  . Provedbenom odlukom Vijeća (EU) 2017/2408
                     4
                   Latviji je odobreno produljenje mjere do 31. prosinca 2020. i istodobno joj je odobreno smanjenje praga za izuzimanje s 50 000 EUR na 40 000 EUR. 
               
               
                  Prema navodima latvijskih tijela, tom mjerom olakšava se naplata PDV-a, čime se Latviji omogućuje pojednostavnjenje administrativnih postupaka za mala poduzeća, a time i smanjenje njihova administrativnog opterećenja. Osim toga, mjerom se smanjuje i radno opterećenje za porezna tijela.
               
               
                  Nadalje, latvijska tijela objašnjavaju da su posljednjih godina uočila smanjenje broja registriranih obveznika PDV-a, što je djelomično posljedica bržeg uklanjanja obveznika PDV-a iz registra obveznika PDV-a zahvaljujući rezultatima mjera donesenih radi suzbijanja prijevara povezanih s PDV-om, pri čemu se i dalje povećavao prihod od PDV-a, a smanjivali su se troškovi koje je latvijska porezna uprava imala za svaki prikupljeni euro PDV-a. Ti rezultati, zajedno s činjenicom da zemlje u latvijskom susjedstvu imaju slične pragove za primjenu posebne odredbe za mala poduzeća (prag u Estoniji utvrđen je u iznosu od 40 000 EUR, a prag u Litvi u iznosu od 45 000 EUR), ukazuju na to da je preporučljivo zadržati taj prag na postojećoj razini. Prema procjenama latvijskih tijela, dodatno smanjenje tog praga neće imati velik pozitivan fiskalni učinak niti će se njime povećati broj registriranih obveznika PDV-a zbog toga što je, kako pokazuju stvarni podaci za 2018., učinak u fiskalnom smislu i s obzirom na broj poduzeća bio niži od prognoziranog. S druge strane, povećanje praga, primjerice na 50 000 EUR, imalo bi negativan fiskalni učinak.
               
               
                  Mjera nije obvezna. Stoga će mala poduzeća čiji promet ne prelazi prag i dalje moći primjenjivati uobičajene odredbe o PDV-u.
               
               
                  Odstupanja se obično odobravaju na ograničeno razdoblje kako bi se moglo ocijeniti je li mjera odstupanja i dalje prikladna i djelotvorna. Nadalje, odredbe članaka od 281. do 294. Direktive o PDV-u o posebnoj odredbi za mala poduzeća nedavno su preispitane. Novom direktivom o jednostavnijim pravilima o PDV-u za mala poduzeća
                     5
                   zahtijeva se da države članice donesu i objave zakone i druge propise potrebne za usklađivanje s novim pravilima najkasnije do 31. prosinca 2024. Države članice dužne su primjenjivati te nacionalne odredbe od 1. siječnja 2025.
               
               
                  Stoga bi Latviji trebalo odobriti primjenu mjere odstupanja do 31. prosinca 2024. 
               
            
            
               •Dosljednost s postojećim odredbama politike u tom području
            
            
               
                  Mjera odstupanja u skladu je s filozofijom nove direktive o izmjeni članaka od 281. do 294. Direktive o PDV‑u o posebnoj odredbi za mala poduzeća, proizašle iz akcijskog plana o PDV‑u
                     6
                  , kojom se nastoji stvoriti moderan i pojednostavnjen sustav za te poslovne subjekte. Konkretno, njome se nastoje smanjiti troškovi usklađivanja u području PDV-a i narušavanja tržišnog natjecanja na domaćem tržištu i na razini EU-a, smanjiti negativni učinak praga te olakšati ispunjavanje obveza za poslovne subjekte i aktivnosti nadzora koje provode porezne uprave.
               
               
                  Nadalje, prag od 40 000 EUR u skladu je s novom direktivom u tome što državama članicama omogućuje određivanje praga godišnjeg prometa potrebnog za izuzeće od PDV-a na razini koja nije viša od 85 000 EUR (ili protuvrijednosti u nacionalnoj valuti).
               
               
                  Slična odstupanja kojima se od plaćanja PDV-a izuzimaju porezni obveznici s godišnjim prometom manjim od određenog praga, kako je predviđeno člancima 285. i 287. Direktive o PDV-u, odobrena su drugim državama članicama. Malti
                     7
                   je odobren prag od 20 000 EUR, Nizozemskoj
                     8
                   prag od 25 000 EUR, Italiji
                     9
                   prag od 30 000 EUR, Luksemburgu
                     10
                   prag od 35 000 EUR, Poljskoj
                     11
                   i Estoniji
                     12
                   odobren je prag od 40 000 EUR, Hrvatskoj
                     13
                   i Litvi
                     14
                   prag od 45 000 EUR, Mađarskoj
                     15
                   prag od 48 000 EUR, Sloveniji
                     16
                   prag od 50 000 EUR, a Rumunjskoj
                     17
                   prag od 88 500 EUR.
               
               
                  Kako je navedeno, odstupanja od Direktive o PDV-u uvijek bi trebala biti vremenski ograničena kako bi se mogli ocijeniti njihovi učinci. Uključivanje datuma isteka posebne mjere do 31. prosinca 2024., kako je zatražila Latvija, u skladu je sa zahtjevima iz nove direktive o jednostavnijim pravilima o PDV-u za mala i srednja poduzeća. Prema toj direktivi, države članice dužne su donijeti nacionalne odredbe kako bi se s njom uskladile te ih primjenjivati od 1. siječnja 2025.
               
               
                  Predložena mjera stoga je u skladu s odredbama Direktive o PDV-u.
               
            
         
         
            
               •Dosljednost u odnosu na druge politike Unije
            
            
               
                  Komisija u svojim godišnjim programima rada dosljedno naglašava potrebu za jednostavnijim pravilima za mala poduzeća. U tom pogledu, program rada Komisije za 2020.
                     18
                   upućuje i na „posebnu strategiju za MSP-ove, s pomoću koje će se malim i srednjim poduzećima olakšati rad, širenje djelatnosti i rast”. Mjera odstupanja u skladu je s takvim ciljevima u pogledu fiskalnih pravila. Konkretno, u skladu je s programom rada Komisije za 2017.
                     19
                  , u kojem se izričito spominjao PDV i u kojem je istaknuto da su mala poduzeća izložena velikom administrativnom opterećenju usklađivanja u području PDV-a, da tehničke inovacije predstavljaju nove izazove za djelotvornu naplatu poreza te da je za mala poduzeća potrebno pojednostavniti PDV.
               
               
                  Usto, mjera je u skladu sa strategijom jedinstvenog tržišta iz 2015.
                     20
                  , kojom je Komisija htjela potaknuti rast malih i srednjih poduzeća, među ostalim, smanjenjem administrativnih opterećenja koja ih sprečavaju da u potpunosti iskoriste prednosti jedinstvenog tržišta. Mjera je i na tragu filozofije Komunikacije Komisije iz 2013. (Akcijski plan za razvoj poduzetništva 2020.: Ponovno buđenje poduzetničkog duha u Europi
                     21
                  ), u kojoj je naglašena potreba za pojednostavnjenjem poreznog zakonodavstva za mala poduzeća.
               
               
                  Konačno, mjera je u skladu s politikama EU-a za malo i srednje poduzetništvo, kako je utvrđeno u Komunikaciji o novoosnovanim poduzećima iz 2016.
                     22
                   i Komunikaciji iz 2008. (Počnimo od malih – Akt o malom poduzetništvu za Europu
                     23
                  ), gdje se države članice pozvalo da pri izradi zakonodavstva uzmu u obzir posebna obilježja MSP-ova i pojednostavne postojeće regulatorno okruženje.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Članak 395. Direktive o PDV-u.
               
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se temelji, prijedlog je u isključivoj nadležnosti Europske unije. Stoga se načelo supsidijarnosti ne primjenjuje.
               
            
            
               •Proporcionalnost
            
            
               
                  Odluka se odnosi na odobrenje dano državi članici na njezin zahtjev i ne predstavlja nikakvu obvezu.
               
               
                  S obzirom na to da je odstupanje ograničenog opsega, posebna mjera proporcionalna je cilju koji se želi postići, to jest pojednostavnjenju naplate poreza za male porezne obveznike i poreznu upravu.
               
            
            
               •Odabir instrumenta
            
            
               
                  Predloženi je instrument provedbena odluka Vijeća.
               
               
                  U skladu s člankom 395. Direktive o PDV-u odstupanje od zajedničkih pravila o PDV-u moguće je samo ako to Vijeće na prijedlog Komisije jednoglasno odobri. Provedbena odluka Vijeća najprikladniji je instrument jer može biti upućena pojedinoj državi članici.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Savjetovanja s dionicima
            
            
               
                  Nije provedeno savjetovanje s dionicima. Ovaj se prijedlog temelji na zahtjevu koji je podnijela Latvija i odnosi se samo na tu državu članicu.
               
            
            
               •Prikupljanje i primjena stručnog znanja
            
            
               
                  Nije bilo potrebno obratiti se vanjskim stručnjacima.
               
            
         
         
            
               •Procjena učinka
            
            
               
                  Na temelju Prijedloga provedbene odluke Vijeća Latviji se odobrava nastavak izuzimanja od plaćanja PDV-a poreznih obveznika čiji godišnji promet ne prelazi 40 000 EUR. Osobe čiji oporezivi promet ne prelazi prag ne moraju se prijaviti u registar obveznika PDV-a, što znači da će se primjenom mjere smanjiti njihovo administrativno opterećenje jer neće morati voditi evidenciju u svrhu PDV-a niti podnositi prijavu PDV-a. Slijedom toga, mjera će potencijalno imati pozitivan učinak na poreznu upravu jer će smanjiti njezino administrativno opterećenje.
               
               
                  Prema navodima latvijskih tijela, prognoze su pokazivale da bi smanjenjem praga za registraciju obveznika PDV-a s 50 000 EUR na 40 000 EUR državni proračun godišnje ostvario 5,9 milijuna EUR dodatnog prihoda od PDV-a, a broj novih registriranih obveznika PDV-a godišnje bi se dodatno povećao za 3 426. Kako bi se utvrdio stvarni fiskalni učinak, u obzir su uzeti registrirani obveznici PDV-a koji su u prijavama PDV-a za 2018. prijavili ukupnu vrijednost transakcija u iznosu od 40 000 EUR do 50 000 EUR, a koji 2017. nisu bili registrirani obveznici PDV-a. Pretpostavka je da fiskalni učinak odgovara ukupnom iznosu PDV-a koji su prijavili takvi registrirani obveznici PDV-a, a on je 2018. iznosio 2,8 milijuna EUR. Registriranih obveznika PDV-a te vrste bilo je 2 636 te se taj broj može smatrati povećanjem broja obveznika PDV-a koje je ostvareno tom mjerom. Podaci iz prijava PDV-a za 2019. pokazuju da je državni proračun od registriranih obveznika PDV-a koji su u prijavama PDV-a prijavili ukupnu vrijednost transakcija u iznosu od 40 000 EUR do 50 000 EUR ostvario prihod od 10,7 milijuna EUR, u usporedbi s 5,8 milijuna EUR prihoda ostvarenog 2018. Latvijska tijela stoga zaključuju da ta mjera ima pozitivan fiskalni učinak na državni proračun iako je on neznatno niži od ranije prognoziranog.
               
               
                  Prema stajalištu latvijskih tijela, dodatno smanjenje tog praga neće imati velik pozitivan fiskalni učinak niti će se njime povećati broj registriranih obveznika PDV-a zbog toga što je, kako pokazuju stvarni podaci za 2018., učinak u fiskalnom smislu i s obzirom na broj poduzeća bio niži od prognoziranog. S druge strane, povećanje praga, primjerice na 50 000 EUR, imalo bi negativan fiskalni učinak.
               
               
                  Mjera odstupanja nije obvezna za porezne obveznike. Porezni obveznici moći će se odlučiti da se na njih primjenjuju uobičajene odredbe o PDV-u u skladu s člankom 290. Direktive 2006/112/EZ.
               
            
            
               •Temeljna prava
            
            
               
                  Prijedlog ne utječe na zaštitu temeljnih prava.
               
            
            
               4.UTJECAJ NA PRORAČUN
            
            
               
                  Prijedlog neće negativno utjecati na proračun EU-a jer će Latvija izračunati naknadu u skladu s člankom 6. Uredbe Vijeća (EEZ, Euratom) 1553/89.
               
            
            
               2020/0138 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Provedbene odluke (EU) 2017/2408 kojom se Republici Latviji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  24
               , a posebno njezin članak 395. stavak 1. prvi podstavak,
            
            
               uzimajući u obzir prijedlog Europske komisije,
            
            
               budući da:
            
            
               (1)U skladu s člankom 287. točkom 10. Direktive 2006/112/EZ Latvija može od poreza na dodanu vrijednost („PDV”) izuzeti porezne obveznike čiji godišnji promet ne prelazi protuvrijednost od 17 200 EUR u nacionalnoj valuti prema deviznom tečaju na dan njezina pristupanja. 
            
            
               (2)Provedbenom Odlukom Vijeća 2010/584/EU
                  25
                Latviji je odobreno uvođenje posebne mjere odstupanja od članka 287. Direktive 2006/112/EZ („mjera odstupanja”), kojom se do 31. prosinca 2013. od PDV-a izuzimaju porezni obveznici čiji godišnji promet nije veći od 50 000 EUR. Ta mjera odstupanja produljena je do 31. prosinca 2017. Provedbenom odlukom Vijeća 2014/796/EU
                  26
               . 
            
         
         
            
               (3)Provedbenom odlukom Vijeća (EU) 2017/2408
                  27
                Latviji je odobreno i dodatno produljenje mjere odstupanja do 31. prosinca 2020. i smanjenje praga za izuzimanje s 50 000 EUR na 40 000 EUR.
            
            
               (4)Latvija je dopisom evidentiranim u Komisiji 17. travnja 2020. zatražila odobrenje za nastavak primjene mjere odstupanja do 31. prosinca 2024., a to je datum do kojeg države članice moraju prenijeti Direktivu Vijeća (EU) 2020/285
                  28
               , kojom se utvrđuju jednostavnija pravila o PDV-u za mala poduzeća. Tom se Direktivom utvrđuje i najviši prag do kojeg države članice mogu izuzeti porezne obveznike čiji godišnji promet u toj državi članici ne prelazi iznos od 85 000 EUR ili njegovu protuvrijednost u nacionalnoj valuti.
            
            
               (5)U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 19. svibnja 2020. obavijestila ostale države članice o zahtjevu Latvije. Komisija je dopisom od 20. svibnja 2020. obavijestila Latviju da ima sve informacije potrebne za razmatranje zahtjeva.
            
            
               (6)Mjera odstupanja u skladu je s Direktivom (EU) 2020/285, kojom se nastoje smanjiti troškovi usklađivanja u području PDV-a za mala poduzeća i narušavanja tržišnog natjecanja na nacionalnoj razini i razini Unije te smanjiti negativni učinak prijelaza s izuzeća na oporezivanje (takozvani učinak praga). Njome se ujedno nastoji olakšati ispunjavanje obveza za mala poduzeća i praćenje koje provode porezne uprave. Prag od 40 000 EUR u skladu je s člankom 284. Direktive 2006/112/EZ, kako je izmijenjena Direktivom (EU) 2020/285.
            
            
               (7)Mjera odstupanja i dalje neće biti obvezna za porezne obveznike. Porezni obveznici i dalje će moći odlučiti da se na njih primjenjuju uobičajene odredbe o PDV-u u skladu s člankom 290. Direktive 2006/112/EZ.
            
            
               (8)Prema informacijama koje je dostavila Latvija, učinak mjere odstupanja na ukupni prihod Latvije od poreza prikupljenog u fazi konačne potrošnje bit će zanemariv.
            
            
               (9)Mjera odstupanja neće nepovoljno utjecati na vlastita sredstva Unije koja proizlaze iz PDV-a jer će Latvija izračunati naknadu u skladu s člankom 6. Uredbe Vijeća (EEZ, Euratom) br. 1553/89
                  29
               .
            
            
               (10)S obzirom na mogući pozitivan učinak mjere odstupanja na smanjenje administrativnog opterećenja i troškova usklađivanja za mala poduzeća i porezna tijela te na malu vjerojatnost znatnog utjecaja na ukupni ostvareni prihod od PDV-a, Latviji bi trebalo odobriti nastavak primjene mjere odstupanja.
            
            
               (11)Odobrenje za primjenu mjere odstupanja trebalo bi biti vremenski ograničeno. Pri utvrđivanju tog roka trebalo bi ostaviti dovoljno vremena za procjenu djelotvornosti i primjerenosti praga. Usto, u skladu s Direktivom (EU) 2020/285 države članice do 31. prosinca 2024. donose i objavljuju zakone i druge propise potrebne za usklađivanje s člankom 1. te Direktive te ih primjenjuju od 1. siječnja 2025. Stoga je primjereno Latviji odobriti primjenu mjere odstupanja do 31. prosinca 2024.
            
            
               (12)Provedbenu odluku (EU) 2017/2408 trebalo bi stoga na odgovarajući način izmijeniti,
            
            
               DONIJELO JE OVU ODLUKU: 
            
            
               Članak 1.
            
            
               U članku 2. Provedbene odluke (EU) 2017/2408 drugi stavak zamjenjuje se sljedećim:
            
            
               „Ova se Odluka primjenjuje do 31. prosinca 2024.”
            
            
               Članak 2.
            
            
               Ova je Odluka upućena Republici Latviji.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        Provedbena odluka Vijeća 2010/584/EU od 27. rujna 2010. kojom se Republici Latviji odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 256, 30.9.2010., str. 29.).
               
               
                  
                     (3)
                  
                        Provedbena Odluka Vijeća 2014/796/EU od 7. studenoga 2014. kojom se Republici Latviji odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 330, 15.11.2014., str. 46.–47.). 
               
               
                  
                     (4)
                  
                        Provedbena odluka Vijeća (EU) 2017/2408 od 18. prosinca 2017. kojom se Republici Latviji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 342, 21.12.2017., str. 8.–9.).
               
               
                  
                     (5)
                  
                        Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2.3.2020., str. 13.).
               
               
                  
                     (6)
                  
                        Komunikacija Komisije Europskom parlamentu, Vijeću i Europskom gospodarskom i socijalnom odboru o akcijskom planu o PDV-u: Put k jedinstvenom europskom području PDV-a – vrijeme je za donošenje odluka (COM(2016) 148 final).
               
               
                  
                     (7)
                  
                        Provedbena odluka Vijeća (EU) 2018/279 od 20. veljače 2018. kojom se Malti odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 54, 24.2.2018., str. 14.).
               
               
                  
                     (8)
                  
                        Provedbena odluka Vijeća (EU) 2018/1904 od 4. prosinca 2018. o odobrenju Nizozemskoj da uvede posebnu mjeru kojom se odstupa od članka 285. Direktive 2006/112/EZ o zajedničkom sustavu poreza na dodanu vrijednost (SL L 310, 6.12.2018., str. 25.).
               
               
                  
                     (9)
                  
                        Provedbena odluka Vijeća (EU) 2016/1988 od 8. studenoga 2016. o izmjeni Provedbene odluke 2013/678/EU kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 306, 15.11.2016., str. 11.–12.).
               
               
                  
                     (10)
                  
                        Provedbena odluka Vijeća (EU) 2019/2210 od 19. prosinca 2019. o izmjeni Provedbene odluke 2013/677/EU kojom se Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 332, 23.12.2019., str. 155.).
               
               
                  
                     (11)
                  
                        Provedbena odluka Vijeća (EU) 2018/1919 od 4. prosinca 2018. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 311, 7.12.2018., str. 32.).
               
               
                  
                     (12)
                  
                        Provedbena odluka Vijeća (EU) 2017/563 od 21. ožujka 2017. kojom se Republici Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 80, 25.3.2017., str. 33.).
               
               
                  
                     (13)
                  
                        Provedbena odluka Vijeća (EU) 2017/1768 od 25. rujna 2017. kojom se Republici Hrvatskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 250, 28.9.2017., str. 71.).
               
               
                  
                     (14)
                  
                        Provedbena odluka Vijeća (EU) 2017/1853 od 10. listopada 2017. o izmjeni Provedbene odluke 2011/335/EU kojom se Republici Litvi odobrava primjena mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 265, 14.10.2017., str. 15.).
               
               
                  
                     (15)
                  
                        Provedbena odluka Vijeća (EU) 2018/1490 od 2. listopada 2018. kojom se Mađarskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 252, 8.10.2018., str. 38.).
               
               
                  
                     (16)
                  
                        Provedbena odluka Vijeća (EU) 2018/1700 od 6. studenoga 2018. o izmjeni Provedbene odluke 2013/54/EU kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 285, 13.11.2018., str. 78.).
               
               
                  
                     (17)
                  
                        Provedbena odluka Vijeća (EU) 2017/1855 od 10. listopada 2017. kojom se Rumunjskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 265, 14.10.2017., str. 19.).
               
               
                  
                     (18)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Program rada Komisije za 2020. – Ambicioznija Unija (COM(2020) 37 final).
               
               
                  
                     (19)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Program rada Komisije za 2017. (COM(2016) 710 final).
               
               
                  
                     (20)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Poboljšanje jedinstvenog tržišta: više prilika za ljude i poduzeća (COM(2015) 550 final).
               
               
                  
                     (21)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Akcijski plan za razvoj poduzetništva 2020.: ponovno buđenje poduzetničkog duha u Europi (COM(2012) 795 final).
               
               
                  
                     (22)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Budući predvodnici u Europi: inicijativa za novoosnovana i rastuća poduzeća (COM(2016) 733 final).
               
               
                  
                     (23)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Europskom odboru regija – Počnimo od malih – Akt o malom poduzetništvu za Europu (COM(2008) 394 final).
               
               
                  
                     (24)
                  
                        SL L 347, 11.12.2006., str. 1.
               
               
                  
                     (25)
                  
                        Provedbena odluka Vijeća 2010/584/EU od 27. rujna 2010. kojom se Republici Latviji odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 256, 30.9.2010., str. 29.).
               
               
                  
                     (26)
                  
                        Provedbena odluka Vijeća 2014/796/EU od 7. studenoga 2014. kojom se Republici Latviji odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 330, 15.11.2014., str. 46.). 
               
               
                  
                     (27)
                  
                        Provedbena odluka Vijeća (EU) 2017/2408 od 18. prosinca 2017. kojom se Republici Latviji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 342, 21.12.2017., str. 8.).
               
               
                  
                     (28)
                  
                        Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2.3.2020., str. 13.).
               
               
                  
                     (29)
                  
                        Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).